b"\n_START_ARTICLE_\nErmengol Alsina i Munn\xc3\xa9\n_START_SECTION_\nTreball d'enquadernaci\xc3\xb3\n_START_PARAGRAPH_\nEn 1909, despr\xc3\xa9s d'haver estudiat a l'Escola de la Llotja, va guanyar una beca del C\xc3\xadrculo Ecuestre de Barcelona, que li va permetre anar a Par\xc3\xads i viatjar per Alemanya i Londres. Les enquadernacions resultants d'all\xc3\xb2 apr\xc3\xa8s durant els dos anys que Alsina Munn\xc3\xa9 va passar a l'estranger van ser exhibides i guardonades a la VI Exposici\xc3\xb3 Internacional d'Art celebrada a Barcelona l'any 1911. Aquestes peces es conserven actualment a la Reserva de la biblioteca del Museu Nacional d'Art de Catalunya._NEWLINE_Alsina Munn\xc3\xa9 va retornar a Par\xc3\xads, per\xc3\xb2 en 1914 va tornar a Barcelona on va ser nomenat Mestre del Taller d'Enquadernaci\xc3\xb3 Art\xc3\xadstica de l'Escola d'Arts i Oficis i Bellas Arts de Barcelona, on va ser mestre d'un dels enquadernador m\xc3\xa9s reconeguts del segle XX, Emili Brugalla. Va ser tamb\xc3\xa9 director del Conservatori de les Arts del Llibre, secci\xc3\xb3 de l'Escola d'Arts Aplicades de Barcelona, de l'any 1956 fins a la seva jubilaci\xc3\xb3 al voltant de 1959.\n_START_SECTION_\nTreball editorial\n_START_PARAGRAPH_\nEntre 1911 i 1914, va ser editor art\xc3\xadstic d'Editions d'Art H. Piazza, feina que reprendria novament en 1919, coincidint a partir de 1921 amb Brugalla, a qui Alsina va animar perqu\xc3\xa8 an\xc3\xa9s a Par\xc3\xads per completar la seva formaci\xc3\xb3._NEWLINE_M\xc3\xa9s tard, ja a Barcelona, ho va ser de l'editorial Dom\xc3\xa8nech, tamb\xc3\xa9 col\xc2\xb7laborant com a il\xc2\xb7lustrador, i amb la qual va editar la Biblioteca de Grandes Maestros. En la d\xc3\xa8cada de 1930, va ser director art\xc3\xadstic de Gustau Gili, on va dirigir les edicions La Cometa i Armi\xc3\xb1o.\n_START_SECTION_\nFotografia\n_START_PARAGRAPH_\nAficionat a la fotografia, va col\xc2\xb7laborar tamb\xc3\xa9 amb Gustau Gili realitzant les fotografies comercials per a l'editorial. A banda, en 1954 va publicar el llibre Historia de la fotograf\xc3\xada. La seva obra fotogr\xc3\xa0fica es conserva a l'Arxiu Hist\xc3\xb2ric Fotogr\xc3\xa0fic de l'IEFC. El conjunt fotogr\xc3\xa0fic est\xc3\xa0 format per m\xc3\xa9s de dos mil imatges professionals, familiars i de paisatges, preses entre aproximadament entre les d\xc3\xa8cades de 1940 i 1960."